[Foto’s] Geweld by ANC-verkiesing in Oos-KaapOntevrede afgevaardigdes en sommige lede van die provinsiale uitvoerende komitee het Saterdagaand uit die konferensie gestap nadat ŉ bakleiery tussen twee faksies in die Oos-Londense Konvensiesentrum uitgebreek het. Foto: ANA Die stemmery vir die ANC se nuwe provinsiale leierskap in die Oos-Kaap is Sondag in die vroeë oggendure afgehandel ondanks die geweld wat by die party se verkiesingskonferensie uitgebreek het. Ontevrede afgevaardigdes en sommige lede van die provinsiale uitvoerende komitee het Saterdagaand uit die konferensie gestap nadat ŉ bakleiery tussen twee faksies in die Oos-Londense Konvensiesentrum uitgebreek het. Van dié afgevaardigdes dring daarop aan dat Phumulo Masualle, die huidige uittredende voorsitter, in sy posisie aanbly. Ander ondersteun Oscar Mabuyane, die uittredende sekretaris wat Masualle vir leierskap daag. Minstens agt afgevaardigdes is tydens die chaos beseer nadat hulle met stoele en “ander gevaarlike voorwerpe” aangerand is. Volgens ŉ ooggetuie het een afgevaardigde ernstige beserings opgedoen en is hy “in die gesig met ŉ mikrofoon aangerand”. Die beseerdes is per ambulans na hospitale geneem. Die uitslag van die stemming dui daarop dat die Mabuyane-faksie moontlik skoonskip kan maak. Die Masualle-faksie het aangedui hulle gaan ŉ dringende aansoek in die Oos-Londense hooggeregshof bring om die uitslag van die party se provinsiale verkiesingskonferensie ongeldig te verklaar. Die resultate sal na verwagting Sondag deur die loop van die dag beskikbaar wees. Dis mos hoe 'n ANC kongres moet lyk…. Posted by Elmarie Linde on Sunday, October 1, 2017